ส่วนที่ 1

ข้อมูลสรุป (EXECUTIVE SUMMARY)

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)

บริษัท ศรีไทยซุปเปอร์แวร์ จำกัด (มหาชน) “บริษัทฯ” ประกอบธุรกิจหลักในการผลิตและจำหน่าย
สินค้าพลาสติกที่ใช้ในครัวเรือน ชิ้นส่วนเครื่องใช้ไฟฟ้า ชิ้นส่วนรถยนต์และรถจักรยานยนต์
เปลือกหม้อแบตเตอรี่รถยนต์และรถจักรยานยนต์ ถังบรรจุสี ลังบรรจุขวดเครื่องดื่ม พาเลท ถังขยะ
โต๊ะ เก้าอี้พลาสติก ฯลฯ โดยมีโรงงาน 3 โรง ที่ผลิตสินค้าเหล่านี้ ตั้งอยู่ที่นิคมอุตสาหกรรมบางปู
นิคมอุตสาหกรรมบางปะกง และที่ถนนสุขสวัสดิ์ กรุงเทพฯ
นอกจากนั้นบริษัทฯยังมีธุรกิจหลักอีกประเภทหนึ่ง คือ
ผลิตและจำหน่ายเครื่องใช้บนโต๊ะอาหารและในครัวซึ่งทำจากเมลามีน
โรงงานตั้งอยู่ที่เขตอุตสาหกรรมสุรนารี (นครราชสีมา)

กลุ่มบริษัทฯวางกลยุทธ์ให้การทำธุรกิจมีลักษณะครบวงจร ลดการพึ่งพาธุรกิจนอกกลุ่ม ดังนั้น
การลงทุนในบริษัทร่วมและบริษัทย่อยจึงมักเป็นการลงทุนในธุรกิจประเภทเดียวกัน
หรือการขยายตัวในแนวตั้ง (VERTICAL INTEGRATION) สำหรับการขยายตัวในแนวนอน
(HORIZONTAL INTEGRATION) มีเพียงไม่กี่บริษัท
ภาพรวมของกลุ่มบริษัทฯจึงสามารถแยกธุรกิจหลักออกเป็น 3 สาย คือ สายธุรกิจเมลามีน
สายธุรกิจพลาสติก และสายสนับสนุน คือ สายธุรกิจแม่พิมพ์ซึ่งถือเป็นหัวใจในการทำธุรกิจนี้
สำหรับบริษัทที่ไม่อยู่ในสายธุรกิจหลักของกลุ่มบริษัทฯ จะถูกจัดอยู่ในสายธุรกิจอื่น

บริษัทฯก่อตั้งมาแล้ว 40 ปี ในปี 2540
วิกฤติการณ์ทางเศรษฐกิจและการขาดสภาพคล่องในประเทศไทยและประเทศอื่นที่อยู่ในภาคพื้นเอเชียแปซิฟิค
ได้ส่งผลกระทบที่สำคัญในเรื่องการลดค่าเงินบาท สถาบันการเงินหยุดปล่อยสินเชื่อทั้งระบบ
และอัตราดอกเบี้ยเงินบาทพุ่งสูงขึ้น ตลอดจนการลดลงของการใช้จ่ายในภูมิภาคนี้
วิกฤติการณ์ทางเศรษฐกิจดังกล่าวได้ส่งผลกระทบอย่างมากต่อกิจการของบริษัทฯ
เพราะหนี้สินส่วนใหญ่ของบริษัทฯอยู่ในสกุลเงินเหรียญดอลล่าร์สหรัฐอเมริกา
เมื่อเงินบาทลดค่าลงทำให้ภาระหนี้สินของบริษัทฯเพิ่มสูงขึ้นอย่างมาก
เป็นสาเหตุให้บริษัทฯผิดเงื่อนไขอัตราส่วนทางการเงินที่กำหนดไว้ในสัญญากู้ยืมเงิน
ทำให้หนี้เงินกู้สกุลเหรียญดอลล่าร์สหรัฐอเมริกาถึงกำหนดชำระทันทีพร้อมๆ กันหลายสัญญา
บริษัทฯจึงประกาศปรับ โครงสร้างหนี้ในเดือนกันยายน ปี 2540
และได้รับอนุมัติจากศาลให้บริษัทฯฟื้นฟูกิจการได้เมื่อวันที่ 28 พฤษภาคม 2542
ต่อมาศาลได้อนุมัติแผนฟื้นฟูกิจการเมื่อวันที่ 30 ธันวาคม 2542 โดยแต่งตั้งบริษัท สำนักงาน เอสจีวี
ณ-ถลาง จำกัด เป็นผู้บริหารแผน ซึ่งภายใต้แผนฟื้นฟูกิจการดังกล่าว
บริษัทฯได้แปลงหนี้ส่วนหนึ่งเป็นทุน และแปลงหนี้ส่วนที่เหลือเป็นหุ้นกู้อัตราดอกเบี้ยลอยตัว (FRN)
อายุ 5 ปี เมื่อวันที่ 28 เมษายน 2543 ผลการแปลงหนี้ทำให้จำนวนทุนที่เรียกชำระแล้วของบริษัทฯ
เพิ่มขึ้นจาก 400 ล้านบาท เป็น 2,857 ล้านบาท และมีหนี้หุ้นกู้อัตราดอกเบี้ยลอยตัว (FRN)
จำนวน 84.2 ล้านเหรียญดอลล่าร์สหรัฐอเมริกาในวันแปลงสภาพหนี้ มีกำหนดผ่อนชำระคืนภายใน 5
ปี หลังจากบริษัทฯได้ทยอยผ่อนชำระหนี้หุ้นกู้ตามกำหนดและชำระคืนก่อนกำหนด
ประกอบกับได้ดำเนินการตามแผนฟื้นฟูจนสำเร็จลุล่วงไปเป็นที่เรียบร้อยแล้ว
บริษัทฯจึงได้ขอออกจากแผนฟื้นฟู
โดยศาลแพ่งกรุงเทพใต้ได้มีคำสั่งให้ยกเลิกการฟื้นฟูกิจการของบริษัทฯเป็นที่เรียบร้อยเมื่อวันที่ 15
กรกฎาคม 2545 ตามพระราชบัญญัติล้มละลาย พ.ศ. 2483 มาตรา 90/70
ซึ่งมีผลให้อำนาจการบริหารงานกลับคืนสู่ผู้บริหารของบริษัทฯ

เมื่อวันที่ 19 กรกฎาคม 2545
บริษัทฯได้ลงนามในสัญญากู้ยืมเงินระยะยาวจากธนาคารนครหลวงไทย จำกัด (มหาชน)
และธนาคารกรุงเทพ จำกัด (มหาชน) จำนวน 2,100 ล้านบาท
เพื่อชำระคืนหนี้หุ้นกู้มีประกันอัตราดอกเบี้ยลอยตัวทั้งหมด
ทำให้บริษัทฯปลอดจากภาระหนี้เงินกู้ต่างประเทศ หลังการกู้ยืมเงินระยะยาว
บริษัทฯได้ผ่อนชำระตามงวดและชำระเงินต้นคืนล่วงหน้าหลายครั้ง
จึงทำให้ยอดคงค้างของหนี้เงินกู้ระยะยาว ณ วันที่ 31 ธันวาคม 2546 คงเหลือเพียง 925
ล้านบาท

ในปี 2546 บริษัทฯได้มีการปรับโครงสร้างทางธุรกิจในกลุ่ม เพื่อเสริมสร้างความแข็งแกร่ง ได้แก่
การเพิ่มสัดส่วนการถือหุ้นและเพิ่มทุนในบริษัทในเครือ การเลิกกิจการบริษัทที่ไม่สามารถทำกำไรได้
การจัดตั้งบริษัทใหม่เพื่อรองรับการขยายตัวของอุตสาหกรรมไทย
มีการปรับโครงสร้างทางการเงินด้วยการหาแหล่งเงินกู้ที่มีเงื่อนไขที่ดีเพิ่มเติมภายใต้โครงการอนุรักษ์พลังงานของรัฐบาล
ซึ่งจะช่วยประหยัดต้นทุนทางการเงิน และ ต้นทุนประกอบการ
พยายามลดภาระหนี้เงินกู้ระยะยาวด้วยการชำระคืนเงินกู้ก่อนกำหนดโดยไม่กระทบกับสภาพคล่องของธุรกิจ
และเจรจาปรับลดอัตราดอกเบี้ยเงินกู้ระยะยาวดังกล่าว เพื่อลดภาระต้นทุนทางการเงินของบริษัทฯ

บริษัทฯจัดให้มีระบบการควบคุมภายในให้เป็นไปตามกฎระเบียบภายในของบริษัทฯและตามระเบียบข้อบังคับทางกฎหมาย
และจัดให้มีระบบการตรวจสอบภายในอย่างเพียงพอ ครอบคลุมทั้งด้านการเงิน
การปฏิบัติงานและดำเนินงาน ซึ่งระบบการตรวจสอบดังกล่าว
บริษัทฯได้มอบหมายให้ฝ่ายตรวจสอบภายในอยู่ภายใต้การกำกับดูแลของคณะกรรมการตรวจสอบ
โดยมีการรายงานผลการตรวจสอบต่อคณะกรรมการตรวจสอบและกรรมการผู้จัดการ

นอกจากนี้ บริษัทฯได้มุ่งเน้นให้ความสำคัญแก่หลักการกำกับดูแลกิจการที่ดี
ตามหลักเกณฑ์ที่ตลาดหลักทรัพย์แห่งประเทศไทยได้แนะนำไว้
จึงได้เร่งรัดการจัดทำนโยบายการกำกับดูแลกิจการที่ดีเพื่อถือปฏิบัติต่อไป